Kudu's slyp horings vir 2019 - Sports - Erongo
Saturday, August 24th, 2019 09:00:35
Kudu's slyp horings vir 2019
NARRAVILLE Rugbyspelers aan die kus werk hard aan hul fiksheid ter voorbereiding van die komende rugbyseisoen.
Allister Carolissen; Kudu RK-voorsitter; "Uitgetrede spelers moet hul ondervinding met die jonger spelers kom deel . . ."
Kudu Rugby Klub spelers besig met oefeninge op Kudupark in Narraville ter voorbereiding vir die nuwe rugby seisoen. Foto Otis Finck.
Kudu Rugbyklub het laas Maandag amptelik met voorbreidings vir die nuwe seisoen begin.
Dit is nog onseker watter van die huidige klubbestuur hulle vir die 2019-seisoen beskikbaar gaan stel. Die Algemene Jaarvergadering (AJV) vind op 29 Januarie om 18:30 by die Narraville Klubhuis plaas.
Individue wat hul tot die nuwe bestuur beskikbaar wil stel, is welkom om met die huidige bestuur in verbinding te tree.
Die klub se voorsitter, Allister Carolissen, het in Mei verlede jaar weens mediese redes die leisels aan Donald De Koker oorgegee en sal slegs uithelp wanneer nodig.
Allister, wat 'n nieroorplanting moet kry, het aangedui dat hy tot dan hom tot geen pos in rugby gaan verbind nie. Hy sê hy is wel oortuig die huidige bestuur het die nodige ervaring om die klub tot groter sukses te lei.
Hy het bygevoeg manne soos Zane Jansen, Donovan Paulse, Johan Paulse, James de Koker, Keith Gelderbloem, Cente Lawrence, Sakkie Mouton, Lionel Muller en George Fransman is 'n paar van die swaargewigte wat 'n betekenisvolle bydrae tot die bestuur kan maak.
Sy raad aan sy opvolger is om besluite te neem wat tot die klub se voordeel is, en nie ander mense te probeer beïndruk of tevrede te stel nie.
"Moet nooit uit die oog verloor dat jou spelers die belangrikste bate van die klub is nie. Solank jy besluite neem wat jou spelers gelukkig hou, en natuurlik nie altyd moontlik is nie, sal die resultate vanself kom."
Allister het gesê dit is nie 'n maklike taak om die klub te bestuur nie en uiteraard baie uitdagend. Hy het benadruk die bestuur het van die begin van die jaar af hard gewerk om borge te verseker.
"In moeilike ekonomiese omstandighede het tawwe onderhandelinge plaasgevind om borge vas te maak. Te danke aan WB Hardware & Building Supplies en Mare Fishing is die klub ten minste nog vir dié jaar met truie uitgesorteer. Logistics Support Services het die klub se transport verlede jaar betaal, wat 'n astronomiese bedrag beloop het."
Talle ander maatskappye het ook gehelp dat die klub al sy verpligtinge kon nakom.
Hy het ook 'n pleidooi aan alle huidige en oudspelers, asook oudlede gelewer om hulle te verbind tot Kudu sodat die klub tot een van die topspanne in Namibië kan ontwikkel. Hy hoop die klub behou die groep spelers van 2018 en vul dit met jong talent aan.
"Uitgetrede spelers moet hul ondervinding met die jonger spelers kom deel en hulle tot die afrigtingspan of bestuur beskikbaar stel. Om groener weivelde te gaan soek, is meer as een keer ook al bewys bly nie die beter opsie nie. Help eerder om op die tekortkominge te verbeter. Ek is oortuig dat oudspelers soos Antua Jacobs, Claus Zeilinger, Ashley Platt, Allistair Marquard, Joe Blom en Richard Forbes baie ondervinding het wat hulle kan deel met die huidige groep spelers."
Allister het voorts gesê die klub het 'n bevredigende 2018-seisoen gehad, met albei spanne wat goeie rekenskap van hulself gegee het en baie kompeterend in hul onderskeie ligas was.
"Die spelers kan baie tevrede voel met hul vertonings en 2019 kan as uitdaging dien om daarop te verbeter."
'n Groot groep spelers het by die eerste week se oefensessies opgedaag, met heelwat wat nog moet aanmeld.